Բեթի Քամիա

Նեթի Օլիվ Նամիսանգո Քամիա-Թրոմվե (, , հայտնի է նաև որպես Բեթի Քամիա), ուգանդացի գործարար կին, քաղաքական գործիչ։ Ուգանդայի կառավարության կազմում զբաղեցնում է Կամպալա ինքնիշխան մայրաքաղաքի նախարարի պաշտոնը (2016 թվական, հունիսի 6)։

Երկրում գրանցված քաղաքական կուսակցություններից մեկի՝ Ուգանդայի դաշնային միության (UFA) հիմնադիրն ու նախագահն է։ 2011 թվականին մասնակցել է Ուգանդայի նախագահական ընտրություններին և 52782 ձայնով զբաղեցրել հինգերորդ տեղը։ 2006-2011 թվականներին Լուբագայի հյուսիսային ընտրատարածքից եղել է խորհրդարանի անդամ։

Կենսագրություն 
Բեթի Քամիան ծնվել է Քենիայի Նակուրու քաղաքում 1955 թվականին, ուգանդացի Ջորջ Ուիլսոն Քամիայի և քենիացի Մարգարեթ Վաիրիմու Քամիայի ընտանիքում։ Եղել է ընտանիքի ինը երեխաներից չորրորդը։ 1961 թվականին նրանց ընտանիքը հաստատվել է Ուգանդայում։

Սովորել է Կամպալայի ՄաքՔեյ հիշատակի դպրոցում և Արևմտյան Ուգանդայի Սուրբ Հելլեն տարրական դպրոցում։ Այնուհետև սովորել է Աղջիկների Վանյանգե դպրոցում O-Level և Բուդո Քինգս քոլեջում A-Level կրթության համար։ Մակերերեի համալսարանից ստացել է մարքետինգի բնագավառում առևտրի բակալավրի աստիճան։

Գործունեություն 
1980-ական թվականների կեսերին Ջինջա քաղաքում միացել է Ուգանդայի կաշի արդյունահանող ընկերությանը և մինչև 1988 թվականն աշխատել վաճառքի բաժնում։ Այնուհետև մինչև 1992 թվական Նյանզա տեքստիլ արդյունաբերական ընկերությունում եղել է վաճառքի տնօրեն։ Հետագայում ամուսնու հետ տեղափոխվել է Կամպալա։

1996-1999 թվականներին Կամպալայի Պորտ Բել արվարձանում աշխատել է Ուգանդայի գարեջրատուն ՍՊԸ-ում որպես մարքեթինգի մենեջեր, 1999-2004 թվականներին` Ուգանդայի վայրի բնության կրթության կենտրոնի (UWEC) գործադիր տնօրեն, 2001-2004 թվականներին, միաժամանակ եղել է քաղաքական ճնշման խմբի բարեփոխումների քաղաքական կուսակցության պաշտոնյա։ 2005-2010 թվականներին եղել է Ժողովրդավարական բարեփոխումների ֆորում կուսակցության նախագահ  Կիզզա Բեսինջեի հատուկ պատվիրակը։ Ժողովրդավարական բարեփոխումների ֆորում կուսակցությունից ընտրվել է Լուբագայի հյուսիսային ընտրատարածքից խորհրդարանի ընտրված անդամ։ 2010 թվականի հունվարին հրաժարվել է Ժողովրդավարական բարեփոխումների ֆորում կուսակցությունից և ձևավորել Ուգանդայի դաշնային միություն կուսակցությունը՝ դառնալով դրա առաջին նախագահը։

2016 թվականի հունիսի 6-ին նշանակվել է Կամպալա ինքնիշխան մայրաքաղաքի նախարարի պաշտոնում։

Անձնական կյանք 
Քամիան ամուսնացել է նախկին զինվորական Սպենսեր Թրվոմվեի հետ, որը մահացել է 2003 թվականին։ Զույգն ունի վեց երեխա։

Ծանոթագրություններ 

Ուգանդայի կին քաղաքական գործիչներ
Մակերերեի համալսարանի շրջանավարտներ